			ΔΙΑΤΡΟΦΗ ΚΑΙ ΥΠΟΣΙΤΙΣΜΟΣ
Διατροφή ονομάζεται το σύνολο των τροφών που προσλαμβάνει κάθε μέρα ο άνθρωπος για να τραφεί.
Δίαιτα ονομάζεται η ειδική διατροφή με περιορισμούς στην ποιότητα και κυρίως στην ποσότητα του φαγητού που καταναλώνεται για θεραπευτικούς λόγους και απώλεια κιλών.
Υποσιτισμός ονομάζεται η ανεπαρκής πρόσληψη τροφής σε ποσότητα ή θρεπτικά συστατικά.
				ΥΠΟΣΤΙΣΜΟΣ
Η άνοδος του βιοτικού επιπέδου του σύγχρονου ανθρώπου χάρη και στην αλματώδη ανάπτυξη της τεχνολογίας του παρέχει πολλές ανέσεις και στον τομέα της διατροφής. Παρ’ όλα αυτά η πείνα και ο υποσιτισμός εξακολουθούν να υπάρχουν και να παραμένουν άλυτα ζητήματα που απασχολούν τόσο τις αναπτυσσόμενες χώρες αλλά δυστυχώς και τις αναπτυγμένες χώρες.
				Αίτια του υποσιτισμού 
1)Οι φυσικές καταστροφές, οι πόλεμοι και οι οικονομικές κρίσεις αποδιοργανώνουν τους παραγωγικούς τομείς(παραγωγή, διακίνηση και εξασφάλιση αγαθών). Τα αποτελέσματα είναι περισσότερο ορατά στις φτωχότερες χώρες οι οποίες δεν μπορούν να ανταπεξέλθουν με τις υποδομές που διαθέτουν.
2)Σε πολλές περιπτώσεις απουσιάζουν και οι στοιχειώδεις υποδομές για τη διακίνηση και την επεξεργασία τροφίμων με αποτέλεσμα να υπάρχει αδυναμία πρόσβασης σε επαρκή και ασφαλή τρόφιμα.
3)Σε πολλές περιπτώσεις( ιδίως σε απολυταρχικά καθεστώτα) οι άρχουσες τάξεις αδιαφορούν για τους πολίτες ενδιαφερόμενοι μόνο για τον ιδιωτικό πλουτισμό τους και την διατήρηση ή κατάκτηση της εξουσίας.
4)Η άνιση κατανομή του πλούτου οδηγεί σε διαίρεση τον κόσμο σε κοινωνίες της ευμάρειας και σε κοινωνίες της φτώχειας και της εκμετάλλευσης. Πολλοί λίγοι άνθρωποι συγκεντρώνουν τον παγκόσμιο πλούτο, ενώ η πλειοψηφία ζει σε συνθήκες φτώχειας και εξαθλίωσης.
5)η διαρκής εκμετάλλευση των φυσικών πόρων των φτωχότερων κρατών από πολυεθνικές εταιρείες και ισχυρά κράτη εμποδίζει την όποια ανάπτυξή τους και την ικανοποίηση των βασικών αναγκών του πληθυσμού τους.
				Συνέπειες του υποσιτισμού  
Α)τίθεται υπό αμφισβήτηση η έννοια της προόδου του ανθρώπου και του πολιτισμού.
Β)προκαλούνται ασθένειες, θάνατοι και δυστυχία.
Γ) υπάρχει υπανάπτυξη.
Δ)ευθύνεται για α)έξαρση της βίας β) αύξηση των μεταναστευτικών ροών σε πιο ανεπτυγμένα κράτη του πλανήτη με  πολλές αρνητικές συνέπειες και για αυτά=> ξενοφοβία, ρατσισμός, ανασφάλεια, τρομοκρατία
Ε)υπονομεύεται η ειρήνη και η αίσθηση διεθνούς ασφάλειας καθώς προκαλούνται κοινωνικές αναταραχές(Αραβική Άνοιξη), εμφύλιοι πόλεμοι( κράτη Υποσαχάριας Αφρικής) και εντάσεις μεταξύ των κρατών.
				Τρόποι αντιμετώπισης 
Η προσπάθεια εξάλειψης ή περιορισμού της πείνας απαιτεί μέτρα όπως:
· Ενεργοποίηση της διεθνούς κοινότητας ώστε μέσα από πολιτικές και οικονομικές πρωτοβουλίες να στηρίζονται τα φτωχότερα κράτη και να εξασφαλίζεται δικαιότερη κατανομή του πλούτου και των τροφίμων.
· Παροχή τεχνογνωσίας  και κονδυλίων για τη δημιουργία κατάλληλων υποδομών .
· Έλεγχος των πολυεθνικών και των κρατών που εκμεταλλεύονται ασύστολα τον εθνικό πλούτο των φτωχότερων κρατών.
· Οργάνωση της εκπαίδευσης ώστε οι άνθρωποι να αναπτύσσουν επαγγελματικές δεξιότητες και να είναι παραγωγικοί.
· Ευαισθητοποίηση και προβολή του προβλήματος από τα Μέσα Μαζικής Ενημέρωσης.
Το θέμα της ποιοτικής και υγιεινής διατροφής στο σύγχρονο κόσμο
Ακόμα και στις αναπτυγμένες κοινωνίες εντοπίζονται προβλήματα που σχετίζονται με τη διατροφή του πληθυσμού.
-Υποσιτισμός υπάρχει και στις πλούσιες κοινωνίες. Είναι συχνές οι εικόνες ανθρώπων που ψάχνουν φαγητό σε κάδους σκουπιδιών ή τρέφονται από συσσίτια που οργανώνουν ευαισθητοποιημένοι πολίτες, η Εκκλησία, εθελοντικές οργανώσεις. Στις αναπτυγμένες κοινωνίες το φαινόμενο οφείλεται α)στις επιπτώσεις της οικονομικής κρίσης που οδηγούν σε εξαθλίωση πολιτών β)στις ανισότητες που υπάρχουν στις σύγχρονες κοινωνίες γ) στην υποβάθμιση του κράτους πρόνοιας με την κατάρρευση των δομών του.

-Στις μέρες μας οι άνθρωποι υποβάλλουν τον εαυτό τους και το σώμα τους συχνά σε αυστηρές δίαιτες ώστε να μπορούν να ανταποκρίνονται στα προβαλλόμενα πρότυπα ομορφιάς. Πολλές φορές επίσης, προβάλλονται χημικά επεξεργασμένα και με πολλά συντηρητικά προϊόντα ως κατάλληλα για τη διατροφή του ανθρώπου, μόνο και μόνο επειδή είναι “light¨ και είναι χαμηλά σε θερμίδες.  Αποτέλεσμα σε αρκετές περιπτώσεις να παρουσιάζονται σωματικές και ψυχικές διαταραχές και ασθένειες( ατονία, ανορεξία) ακόμα και θάνατοι.
				Αίτια του φαινομένου
1)η επιβολή προτύπων εξωτερικής εμφάνισης και ομορφιάς από τη βιομηχανία του θεάματος(διαφήμιση, μόδα), τα οποία υποβαθμίζουν την εικόνα των ανθρώπων-ιδίως των εφήβων- για το σώμα τους 
2)η μειωμένη αυτοεκτίμηση και αυτοπεποίθηση πολλών ανθρώπων τους κάνει πιο ευάλωτους καθώς προσδίδουν στην εξωτερική εμφάνιση μεγαλύτερη σημασία από όση απαιτείται, στην προσπάθειά τους να γίνουν αρεστοί από τον υπόλοιπο κόσμο.
3)η ελλιπής αγωγή υγείας και σωστών διατροφικών συνηθειών από το σπίτι και το σχολείο.

-Ένα άλλο ζήτημα που απασχολεί τις αναπτυγμένες κοινωνίες είναι αυτό  της ανθυγιεινής και μη ποιοτικής διατροφής.  Η διατροφή αυτή στηρίζεται σε κακής ποιότητας και σε πολλές περιπτώσεις επικίνδυνες για την υγεία τροφές ή ακόμα και διατροφικές συνήθεις όπως: γρήγορο, πρόχειρο, έτοιμο φαγητό, τροφές και ποτά με συντηρητικά και ανθυγιεινά  συστατικά, τροφές με χαμηλή θρεπτική αξία κ.α.
				Αίτια του φαινομένου
Α)οι αγχώδεις ρυθμοί ζωής συρρικνώνουν και περιορίζουν τον χρόνο των ανθρώπων για φαγητό, το οποίο παύει να είναι μία απόλαυση και καταντά υποχρέωση.
Β)δεν υπάρχει σε πολλές περιπτώσεις το λεγόμενο ¨οικογενειακό ¨ τραπέζι λόγω των υποχρεώσεων των μελών της οικογένειας.
Γ)η βιομηχανία τροφίμων επιβάλλει την τυποποίηση των προϊόντων διατροφής και αδιαφορεί πολλές φορές για την ποιότητά τους στο βωμό του εύκολου κέρδους. Τα προϊόντα αυτά προβάλλονται από τα Μ.Μ.Ε.  ως πρότυπα διατροφής.
Δ)η έλλειψη κατάλληλης διατροφικής αγωγής και εκπαίδευσης από το σπίτι και το σχολείο οδηγεί στην υιοθέτηση λανθασμένων διατροφικών προτύπων και συμπεριφορών.
			Προτάσεις αντιμετώπισης του φαινομένου
· Ευαισθητοποίηση των πολιτών και έγκυρη πληροφόρηση και γνώση τους σε θέματα υγείας και διατροφής ώστε να μετατραπούν σε συνειδητοποιημένους και απαιτητικούς καταναλωτές.
· Υιοθέτηση υγιεινού τρόπου ζωής, βασισμένου στη σωστή διατροφή, την άθληση και το σεβασμό στο σώμα του κάθε ανθρώπου.
· Παροχή αγωγής υγείας και διατροφής στο σχολείο με εκπαιδευτικά προγράμματα και δραστηριότητες αλλά και δραστηριοποίηση των γονέων.
· Προστασία από την Πολιτεία με τη δημιουργία κατάλληλου νομοθετικού πλαισίου αλλά και μηχανισμών ελέγχου της ποιότητας των διακινούμενων προϊόντων(π.χ. Ε.Φ.Ε.Τ.)  
